Купала (фільм)

**«Купа́ла»** — беларускі мастацкі фільм рэжысэра Ўладзімера Янкоўскага, прадстаўлены ў 2020 року. Фільм распавядае пра жыцьцёвы і творчы шлях клясыка беларускай літаратуры Янкі Купалы.

7 ліпеня 2023 году канчатковую вэрсію фільма са спэцэфэктамі і субтытрамі па-ангельску выклалі на партале «Баравік» у выглядзе торэнта для спампоўкі.

## Сюжэт
Гістарычная драма апавядае пра лёс народнага паэта Беларусі Янкі Купалы. У карціне раскрываюцца асноўныя вяхі жыцьцёвага і творчага шляху паэта, якія супалі з найбольш трагічнымі падзеямі XX стагодзьдзя.

## У ролях

## Здымачная група
* рэжысэр — Уладзімер Янкоўскі
* сцэнарысты — Алена Калюнова, Аляксандра Барысава, Уладзімер Янкоўскі
* апэратар — Ільля Пугачоў
* кампазытар — Уладзімер Сівіцкі
* мастак-пастаноўшчык — Натальля Навоенка
* мастак па касьцюмах — Алёна Ігруша
* мастак па грыме — Тацьцяна Баркун
* падбор актораў — Інга Муратава

## Здымкі
Здымкі адбываліся цягам 2018—2019 рокаў у Беларусі (у прыватнасьці, Беларускі дзяржаўны музэй народнай архітэктуры і побыту), Летуве, Расеі. У канцы верасьня 2019 року фільм быў змантаваны. Над фільмам працавалі беларускія і расейскія апэратары. Музыка да фільму была запісаная сымфанічным аркестрам. Былі запісаныя трэйлеры фільму ангельскай, беларускай, кітайскай і маскальскай мовамі. Афіша распрацоўвалася супольна зь беларускім мастаком і дызайнэрам Уладзімерам Цэсьлерам.

7 верасьня 2020 року фільм зьявіўся ў адкрытым доступе ў інтэрнэце ў адным з тэлеграм-каналаў. Афіцыйнай прэм’еры не адбылося.

## Узнагароды
* „Падзея кінэматаграфічнага году“ Міжнароднага фэстывалю кіно краінаў СНД „Маскоўская прэм’ера“ (2020)

## Ацэнкі
11 жніўня 2021 году кандыдат мастацтвазнаўства Зянон Пазьняк абнародаваў водгук на кінафільм «Купала», у якім зазначыў: «Гэта адзіны твор, зроблены на кінастудыі “Беларусьфільм”, дзе адлюстраваны праўдзівы беларускі дух, культура, вобразы і дачыненьні між людзьмі». Пазьняк удакладніў: «У кіно “Купала” ўражвае “трапляньне” ў вобразы..., кожная роля — вобраз, а некаторыя выкладзеныя проста бліскуча. Добра пастаўленыя і сыграныя, практычна, усе зборныя сцэны інтэлігенцыі». Мастацтвазнаўца заўважыў: «У фільме ёсьць гістарычная праўдзівасьць вобразаў, адносінаў і гістарычнай сытуацыі, і самае важнае — тут ёсьць тое сутнаснае, характэрнае, інтэлегентнае і беларускае ў дачыненьнях людзей, дух нашай звычаёвай культуры таго часу, такі знаёмы і настальгічны». Урэшце Зянон Пазьняк падкрэсьліў: «У агульных рысах у фільме “Купала” ёсьць дух культуры, адносінаў і вобраз Беларусі. Фільм увогуле зроблены прафэсійна. Гэта выяўляецца ў прыватнасьці і ў аксэсуарах, і ў касьцюмах, дасканала дапасаваных да эпохі. Але самымі прыгожымі ў фільме ёсьць створаныя акторамі вобразы людзей, беларускай інтэлігенцыі пэрыяду нацыянальнага Адраджэньня, змаганьня за незалежнасьць, за вольную Бацькаўшчыну і сьветлую Беларусь».

## Крыніцы

## Вонкавыя спасылкі
* 
* 10 пытанняў пра беларускі блакбастар «Купала», адказы на якія трэба ведаць на Будзьма беларусамі!
* Афіцыйная бачына „Беларусьфільму“ 

Катэгорыя:Беларускія гістарычныя фільмы
Катэгорыя:Беларускія драматычныя фільмы
Катэгорыя:Фільмы на беларускай мове
Катэгорыя:Фільмы на расейскай мове
Катэгорыя:Фільмы 2020 году
Катэгорыя:Беларускія фільмы 2020 году